Сёлета спецыяльную прэмію Прэзідэнта Беларусі дзеячам культуры і мастацтва атрымаў калектыў Акцябрскага раённага Дома рамёстваў за значны ўклад у захаванне і папулярызацыю традыцыйных ткацкіх рамёстваў і актыўную выставачную дзейнасць. На калегіі Міністэрства культуры начальнік аддзела ідэалагічнай работы, культуры і па справах моладзі Акцябрскага райвыканкама Святлана Беразоўская падкрэсліла: менавіта дзякуючы дзяржаўнай падтрымцы, у краіне захоўваецца традыцыйная культура. Нездарма прыярытэтным кірункам дзейнасці ўстаноў культуры раёна застаецца адраджэнне, захаванне і папулярызацыя народнай спадчыны.